Covid-19-samevatting: Een vas oor fopnuus op sosiale media(Foto: pixabay) Een persoon in Kaapstad is in hegtenis geneem nadat hy na bewering fopnuus oor die nuwe koronavirus (Covid-19) op sosiale media versprei het. Genl. Bheki Cele, minister van polisie, het Saterdag gesê die persoon het op sosiale media uitgevaar en gesê daar bestaan nie iets soos die koronavirus nie, waarna hy in hegtenis geneem is. Die minister het gewaarsku dat nog inhegtenisnemings gaan volg sou Suid-Afrikaners fopnuus oor die virus op sosiale media versprei. Eerste sterfte in Nieu-Seeland Nieu-Seeland het intussen sy eerste sterfte aangemeld. Die vrou wat dood is, was van die Suid-Eiland. Luidens inligting was sy in haar 70’s en het sy ŉ onderliggende mediese toestand gehad. Sy het onlangs longontsteking opgedoen waarna sy in ’n hospitaal opgeneem is. Nieu-Seeland het Sondag 63 nuwe gevalle Covid-19 aangemeld. Volgens die wêreldbarometer Worldometer het die land nou altesaam 514 gevalle van die nuwe koronavirus. Die land is op dag vier van ŉ algehele landwye afsondering. Scott Morrison (Foto: Peter Parks/AP) Beperkings in Australië Scott Morrison, die Australiese eerste minister, het streng regulasies ingestel in ’n poging om die verspreiding van Covid-19 in die land hok te slaan. Australië het in dié stadium reeds 3 969 bevestigde gevalle en 16 sterftes aangekondig. Die regulasies sluit in dat niemand hul huise mag verlaat behalwe om noodsaaklikhede te koop, te oefen of ’n mediese fasiliteit te besoek nie. Slegs twee mense op ŉ keer mag saam buite verkeer. Burgers ouer as 70 en burgers ouer as 60 met chroniese siektes moet in hulle huise bly. Openbare gebiede sluit vanaf Maandag. Tom Hanks en Rita Wilson (Foto: Jordan Strauss/Invision/AP, File) Tom Hanks Die Amerikaanse akteur Tom Hanks en sy vrou, Rita Wilson, is terug in Los Angeles in die VSA nadat hulle Covid-19 in Australië opgedoen het. Die egpaar moes weke lank in selfisolasie in dié land bly voordat hulle huiswaarts kon keer. “Baie, baie dankie aan almal in Australië wat na ons omgesien het. Hul sorg en leiding het ons terugkeer na die VSA moontlik gemaak,” het die 63-jarige akteur op sosiale media geskryf. Die egpaar sal hulle verder tuis isoleer aangesien die VSA die nuwe episentrum van die virus is met meer as 123 000 gevalle. pic.twitter.com/f6wLTkz90m — Tom Hanks (@tomhanks) March 28, 2020 Bronne: CNN, The Guardian, Worldometer